google/wiki40b huggingface dataset:
Reinhards Vitrams

Dzīvesgājums

Dzimis 1902. gada 9. augustā Bulduros. Mācījās Bērzaines ģimnāzijā un Rīgas Vācu ģimnāzijā. 1920. gadā uzsāka studijas Latvijas Universitātē, pēc tam studēja vēsturi, reliģijas vēsturi un ģeogrāfiju Jēnass un Tībingenes Universitātēs. Pēc atgriešanās Rīgā no 1928. gada strādāja Rīgas Herdera institūtā, pētīja Vidzemes agrārās reformas vēsturi un Hamilkara fon Felkerzāma darbību, žurnāla Baltische Monatshefte (Baltiešu mēnešraksti) galvenais redaktors. Kopš 1935. gada bija Herdera institūta profesors, vasaras semestros lasīja lekciju ciklu Austrumu vēsturē (Ostgeschichte). nacisma ideoloģijas ietekmē 1937. gadā publicēja darbu Volk und Hochschule im Aufbruch (Tauta un augstskola pārmaiņu laikā). No 1938. gada vadīja Herdera institūta Vēstures katedru.
Vācbaltiešu izceļošanas laikā 1939. gada rudenī pārcēlās dzīvi Vācijas anektētajā Austrijā, kur strādāja Insbrukas Universitātes Vispārējās Jauno laiku vēstures katedrā (1940—1941). 1941. gadā pārcēlās uz Polijas kampaņas laikā Vācijas okupēto Poznaņu, kur kļuva par Filozofijas fakultātes dekānu un iestājās Nacionālsocialistiskajā vācu strādnieku partijā. Otrā pasaules kara beigās 1945. gadā bēga uz Vācijas rietumu daļu, kur no 1946. līdz 1970. gadam strādāja Getingenes Universitātē un vadīja Austrumeiropas vēstures katedru.
Miris 1973. gada 16. aprīlī Meranā.
Cimmerīts

Cimmerīts (vācu: Zimmerit) bija pasta, kuru Otrajā pasaules karā izmantoja vācieši, lai pasargātu savu bruņutehniku no magnētiskajām mīnām.
Vācija bija valsts, kura visplašāk izmantoja cimmmerītu. Uzņēmums Chemische Werke Zimmer AG bija šīs pastas izstrādātājs un arī viens no ražotājiem.
Klājuma īpašības nodrošināja nemetālisku (magnētisko caurlaidību samazinošu), neregulāru virsmu, kam vajadzēja samazināt gan savstarpējo attālumu, gan arī saskares vietu kontaktam starp mīnu un tanka korpusu. Cimmerīts tika uzklāts nelīdzeni, lai tas vēl vairāk sekmētu cīņu pret magnētiskajām mīnām.
Ar cimmmerīta klājumu tika nodrošināti visi tanki un pašgājējlielgabali ar slēgtu augšu aptuvenā laika posmā no 1943. gada augusta līdz 1944. gada septembrim. Ļoti reti to izmantoja bruņumašīnām ar atvērtu korpusu. Bruņumašīnas un tanki, kurām bija šis klājums, ieguva pavisam izteiktu, atšķirīgu izskatu.
Cimmerīta klājuma uzklāšana notika rūpnīcās. Daudzās klājuma rakstu variācijas (no regulāra šķautņu veida raksta līdz retāk sastopamajam vafeļtipa rakstam) visbiežāk bija saistītas ar dažādām rūpnīcām, kas ražoja noteikta tipa bruņutehniku. Piemēram, vafeļtipa raksts bija sastopams tikai vienīgi Sturmgeschütz III pašgājējlielgabaliem.
Kopumā bruņmašīnas, kuras bija kaujas vienību sastāvā vēl pirms cimmerīta ieviešanas, ar klājumu netika papildinātas arī pēc tam. Cimmerīta izmantošanas fāze noslēdzās 1944. gada septembrī. Tam par iemeslu bija nepamatotas bažas, ka sadursmes ar lādiņiem varētu izraisīt cimmerīta degšanu. Kā vēlāk izrādījās, tas bija nepamatoti. Zimmerit klājuma uznešana uz tanka virsmas prasīja vairākas dienas, tādējādi pagarinot katra tanka saražošanas laiku, un tas, protams, bija nepieņemami kara fāzē, kad bija liels tanku trūkums. Turpinoties karam, briti nolēma radīt līdzīgu materiālu pielietojumam Churchill tipa tankiem, tomēr vēlāk atteicās no šīs ieceres. Nav ziņu, ka līdzīgs materiāls būtu izmantots pēckara tankiem, iespējams, ka tam par iemeslu bija plaši izplatītās vienam cilvēkam domātās pārnēsājamās "karstuma" raķetes, tādi ieroči kā Bazooka un Panzerfaust (tanku dūre) padarīja magnētiskās mīnas par lieku greznību.
Narva

Vēsture

Pirmoreiz rakstos apmetne pieminēta 1171. gadā Novgorodas hronikā. Cietoksnis dibināts 1223. gadā Livonijas krusta karu laikā, kad Viruzeme nokļuva dāņu varā. 1346. gadā Livonijas ordenis nopirka Viruzemi līdz ar citām Dāņu Igaunijas zemēm no Dānijas karaļa Valdemāra IV. Livonijas ordenis jauniegūtajās zemēs izveidoja Narvas fogteju.
Livonijas kara laikā 1558. gadā to ieņēma krievi, 1581. gadā to iekaroja zviedri.
Krievijas cars Pēteris I ar uzbrukumu Narvai sāka Lielo Ziemeļu karu. Pirmo aplenkumu 1700. gadā zviedri atsita, tomēr 1704. gada 9. augustā krievi cietoksni ieņēma.
XIX gadsimta vidū Narva kļuva par lielu tekstilrūpniecības centru (Krenholmas manufaktūra). Igaunijas brīvības cīņu laikā 1918. gada 28. novembrī Sarkanā armija sāka uzbrukumu Narvai, un 29. novembrī šeit tika pasludināta Igaunijas darba komūna, kas krita 1919. gada februārī.
Starp pasaules kariem Igaunijas valsts robeža bija uz austrumiem no pašreizējās. 1944. gadā 2.pasaules kara laikā pilsētas apkārtnē notika ārkārtīgi sīvas kaujas, sauktas arī par Eiropas leģionu kaujām (Battle of the European SS), jo kopā ar vāciešiem un igauņu leģionāriem šeit pret Sarkano armiju 6 mēnešus cīnījās valoņu, nīderlandiešu, skandināvu un citu tautu leģionāri. Kauju rezultātā Narva tika gandrīz pilnīgi nopostīta.
Pēc kara KPFSR piesavinājās Ivangorodu, tomēr administratīvi tā kādu laiku vēl palika Narvas sastāvā. 1990. gadā Narva kļuva par atjaunotās Igaunijas Republikas robežpilsētu.
Sinerģētika

Pētījumi

Ch. Šeringtons sauca par sinerģētiku, vai integratīvs, nervu sistēmas (muguru smadzeņu) saskaņota iedarbība pie pārvaldes ar muskuļu kustībām.
Ulam Ar., daudz strādājis ar Evm, 1964. gadā savā grāmatā «Nenolemtos matemātiskos uzdevumus» (Ģ.: Zinātne) augstu novērtēja sinerģiju — nepārtrauktu sadarbību starp mašīnu un tās operatoru, kas īstenojama uz informācijas rēķina uz displeju.
Saprotot gan analītiskas, gan skaitliskas pieejas ierobežotās iespējas pie nelineāru uzdevumu atrisinājuma, Un Zabuskij 1967. gadā nonāca pie secinājuma par vienotas sinerģētikas pieejas nepieciešamību, saprotot ar to «matemātiķi, lai saņemtu vienādojumu sistēmas matemātiska un fiziska satura saprātīgi likto jautājumu risinājumus».
Termina definēšana ir «sinerģētika», tuvu mūsdienu izpratnei, ieviesa vācu fiziķis Hermans Hākens 1977. gadā savā grāmatā «Sinerģētika».
Madlienas draudzes novads

Madlienas draudzes novads (vācu: Kirchspiel Sissegal) bija viens no 25 Vidzemes guberņas Rīgas apriņķa draudzes novadiem.
Vizuālā uztvere

Vizuālā uztvere ir viens no uztveres veidiem, ar kura palīdzību mēs spējam redzēt un saprast visu apkārt esošo un notiekošo. Tā ir vesela sistēma, kur iesaistīta ir gan redze, gan prāts, gan arī atmiņas procesi.

Attēla uztvere

Attēls ir informācija, kuru cilvēks uztver un apstrādā, piešķirot tam noteiktu nozīmi atkarībā no sava zināšanu līmeņa. Latviešu valodas vārdnīcā attēlu definē kā “grafisku, fotogrāfisku, kinematogrāfisku u.tml. (priekšmeta, būtnes) atveidojumu, arī reprodukciju”. Vēl attēlu sauc par objektu, kas attēlo kādu citu fizisku objektu plaknē vai trīs dimensiju formātā. Tas var būt gleznojums, fotogrāfija, zīmējums, rasējums, televīzijas attēls un, protams, arī attēls uz datora ekrāna.

Attēls datora ekrānā

Datora ekrānā attēlu veido mazi fragmentiņi (pikseļi). Vienā attēlā to ir tik daudz, ka cilvēka acs tos nespēj saredzēt kā atsevišķas vienības. Rastrs ir regulāri strukturizēta gaismu izstarojoša virsma, kas sastāv no attēla elementiem sauktiem arī par pikseļiem (pixel – picture element). Katrs rastra elements satur 3 pamatkrāsas (sarkans, zaļš, zils) noteiktos daudzumos. Attēls datorā var būt ļoti aptuvens, salīdzinot ar dabu, informācijas zudumi var būt būtiski.

Redzes nogurums

Redzes nogurumu var radīt akomodācijas un verģences nesaskaņota darbība, tā var arī ietekmēt redzes funkcijas. Ja ir dots uzdevums ar vienāda lieluma rindām, tad redzes nogurums būs novērojams mazāk nekā tad, ja rindas būs dažāda lieluma.
Astenopija ir simptomu komplekss, kas rodas acs muskuļu pārmērīgas piepūles ilgstoša un tuva vizuālā darba laikā. Simptomi var ietvert: redzes miglošanās un dubultošanās, pēc-attēlu (after-images) rašanās, pārejoša miopija un acu nogurums.
Noguruma līmeni var vērtēt mērot kļūdu skaitu, kurš ar laiku palielinās veicot vizuālu uzdevumu. Tomēr jāatzīmē, ka šādi novērojumus ietekmē arī vispārīgais nogurums gan garīgā sasprindzinājuma, gan paša darba veikšanas rezultātā.

Motivācija un mentāls nogurums

Mentāls nogurums, citiem vārdiem garīgs vai uztveres nogurums (komplekss stāvoklis, kas ietver sevī izmaiņas motivācijā un noskaņojumā. Turklāt garīgais noskaņojums tiek asociēts ar grūtībām noturēt fokusētu uzmanību uzdevumam  rodas nepārtrauktu uzdevumu izpildes un veikšanas rezultātā. Mentāli nogurušiem cilvēkiem zūd koncentrēšanās spējas kā arī viņiem ir viegli novērst uzmanību. Mentālais nogurums ietekmē arī acu kustības, kas izpaužas, kad cilvēks redzot attēlu vai lasot tekstu ir aizdomājies un nespēj atcerēties, ko tikko redzēja vai izlasīja. 
Faber (2012) izpētīja, ka mentālais nogurums ietekmē uzmanību, samazinot spējas bloķēt nevajadzīgo informāciju. Dalībnieku rezultāti parāda, ka koncentrēšanās traucējumi rodas, ja viņus ietekmē ar lieku informāciju, kā rezultātā samazinās atbildes precizitāte.
Milimetrs

Milimetrs (mm) ir SI garuma mērvienība, kas ir vienāda ar vienu tūkstošo daļu no metra. SI garuma pamatmērvienība ir metrs. Milimetros mēra dažādu sīku priekšmetu izmērus. Meteoroloģijā milimetros mēra nokrišņu daudzumu.

Sakarības

1 mm = 0,1 cm = 0,001 m = 0,000001 km. Vienā collā ir 25,4 mm.
BASIC

Beisiks jeb BASIC (saīsinājums no angļu: Beginner's All-purpose Symbolic Instruction Code - "Iesācēja universālais simboliskais programmu kods") ir augsta līmeņa programmēšanas valodu saime. Sākotnēji radīta kā viegli lietojama programmēšanas valoda, tā 20.gs. 70. un 80. gados kļuva plaši izplatīta mājas lietotāju vidū un šo popularitāti saglabājusi līdz pat šai dienai.

Piemēri

Sveika, pasaule:
 10 PRINT "Hello, world!" 20 END
Vienkārša programma, kas prot nolasīt un izmantot lietotāja ievadīto informāciju:
  10 INPUT "Tavs vārds: "; U$  20 PRINT "Sveiki, "; U$  25 REM  30 INPUT "Cik zvaigznītes tu vēlies redzēt? "; N  35 S$ = ""  40 FOR I = 1 TO N  50 S$ = S$ + "*"  55 NEXT I  60 PRINT S$  65 REM  70 INPUT "Vai vēlies vēl? "; A$  80 IF LEN(A$) = 0 THEN GOTO 70  90 A$ = LEFT$(A$, 1) 100 IF (A$ = "Y") OR (A$ = "y") THEN GOTO 30 110 PRINT "Uz redzēšanos, "; 120 FOR I = 1 TO 200 130 PRINT U$; " "; 140 NEXT I 150 PRINT
Pumpuri (stacija)

Vēsture

Platforma ar nosaukumu Karlsbāde atvērta 1877. gadā, reizē ar dzelzceļa līnijas atklāšanu. Sākotnējā stacijas ēka ir viena no Tukuma līnijas ēkām, kas saglabājusies līdz mūsdienām. Pēc tagadējās Mellužu stacijas (toreiz sauktas Karlsbāde II) atklāšanas stacija pārdēvēta par Karlsbādi I, bet 1919. gadā — par Mellužiem. Kad tagadējos Mellužus pārdēvēja par Mellužiem II, stacija sākta saukt par Mellužiem I. Tagadējais nosaukums — Pumpuri — stacijai ir kopš 1939. gada.
Lumene

Vēsture

1948. gadā Somijas farmācijas uzņēmums Orion izveidoja tehniskās ķīmijas uzņēmumu Noiro Oy.
1970. gados uzņēmums sāka ražot kosmētiku.
Orion 2003. gadā Noiro pārdeva  pircēju grupai, kas sastāvēja no Capman, Langholm Capital LL un paša uzņēmuma vadības.
2004. gadā Noiro kosmētikas līniju Herbina pārdeva uzņēmumam Berner.
2005. gadā Noiro pārdēvēts par Lumene Oy. Nosaukums veidots no Lummenes ezera Kuhmoineā, Somijas vidienē.

Lumene Latvijā

2004. gadā Latvijā dibināts kosmētikas tirdzniecības uzņēmums SIA Noiro Latvija. 2005. gadā tas pārdēvēts par SIA Lumene Latvia. 2009. gada 15. oktobrī likvidēts.
1998. gada Tour de France

1998. gada Tour de France (tika dēvēts arī par Tour de Doping) bija jau 85. Tour de France daudzdienu velobrauciens, kurš notika no 1999. gada 11. jūlija līdz 2. augustam. Velobrauciens sākās Dublinā, Īrijā bet kā ierasts beidzās Parīzē. Dalībniekiem bijā jāveic 3875 kilometri. Velobraucienā uzvarēja itālis Marko Pantānī. Pirms velobrauciena sākuma tika arestēts francūzis Villijs Voits, no Festina komandas, kurš Francijā mēģināja ievest lielu daudzumu dopinga produktu. Policijas reidos dopings tika atrasts TVM komandas telpās, ONCE atsauca Lorāna Žalabēra - Francijas čempiona dalību šajā velobraucienā.
Jelgavas apgabals

Jelgavas apgabals (vācu: Kreisgebiet Mitau) bija administratīvi teritoriālā vienība Ostlandes Latvijas ģenerālapgabala (1941—1944) sastāvā. Jelgavas apgabala komisārs bija Valters fon Mēdems.
Bihnera piltuve

Bihnera piltuve ir piltuves veids,  kas paredzēts vielu ātrai filtrēšanai ar vakuuma palīdzību. Ierīce nosaukta  vācu ķīmiķa Ernsta Bihnera vārdā. To izmanto kopā ar Bunzena kolbu, ievietojot gumijas aizbāzni starp kolbas kaklu un piltuves kājiņu. Parasti Bihnera piltuvi izgatavo no porcelāna, retāk no stikla, metāla vai citiem materiāliem. 
Piltuves augšējā daļa, kurā ielej filtrējamo šķidrumu, ir ar porainu vai perforētu starpsienu atdalīta no apakšējās daļas, kam pievada vakuumu. Uz starpsienas uzliek filtrpapīra kārtu, ko pēc filtrēšanas noņem kopā ar atfiltrēto vielu. Papīra filtrus nedrīkst izmantot ķīmiski aktīvu vielu, kas var reaģēt ar papīru, filtrēšanai; šādos gadījumos lieto inertāku materiālu filtrus.
Līdzīgs darbības princips kā Bihnera piltuvei ir rūpnieciskajiem nučfiltriem (no vācu: Nutsche). Vaļējais nučfiltrs ir tvertne ar dubultu dibenu, kam augšējā kārta ir caurumota un pārklāta ar filtrējošo audumu, bet telpā zem augšējās kārtas rada retinājumu. Ir arī slēgtie nučfiltri, kas pārsegti ar vāku — tiem filtrēšanas veicināšanai var no augšas pievadīt spiedienu.
Zumberga rags

Zumberga rags (angļu: Cape Zumberge) ir klinšains zemesrags Ronnes šelfa ledāja rietumu piekrastē Antarktīdā. Atdala Orvila krastu ziemeļos no Zumberga krasta dienvidos. Zumberga nunataka nosaukums tika piešķirts klinšu atsegumam ap 30 jūdzēm uz ziemeļiem no ASV Starptautiskā ģeofizikas gada Elsvērtas stacijas vistālāk rietumos izvietotās traversa stacijas. Nosaukts par godu amerikāņu ģeologam un glaciologam Džeimsam Zumbergam (James H. Zumberge).
Pērse

Upes raksturojums

Sākas Kārdeces mežā Sausnējas pagastā. Augštecē tek pa Vidzemes augstienes dienvidu daļu kā sekls grāvis krūmainās pļavās un jauktos mežos. 10 km garā posmā upes kritums sasniedz 88 m. Lejpus Iršupītes ietekas gultne 25 km garā posmā regulēta ar kritumu 33 m. Lejpus Bormaņiem upe veido 3-4 m dziļu ieleju, kas tālāk pakāpeniski padziļinās līdz 30 m. Pirms Pļaviņu HES ūdenskrātuves ierīkošanas, kas upes kritumu samazināja par ~30m, lejtecē atradās Pērses ūdenskritums.
Medumu baznīca

Vēsture

Sākotnēji Medumu katoļi apmeklēja Smelinas baznīcu, kas pēc Pirmā Pasaules kara palika Lietuvas pusē. Tas radīja neērtības, tāpēc no 1922. gada Medumos saimnieka Jāzepa Gabrāna mājās noturēja dievkalpojumus Grīvas baznīcas priesteri. 1931. gadā baznīcas vajadzībām valsts fonds piešķīra 16 ha zemes uz uzkalna 2 km attālumā no Medumu centra. 1932. gadā draudze sāka vākt līdzekļus dievnama celtniecībai, rīkojot sarīkojumus un loterijas. 1933. gada 24. jūnijā, Svētā Jāņa Kristītāja dienā, ar bīskapa Jāzepa Rancāna atļauju Grīvas baznīcas prāvests J. Plonis iesvētīja baznīcas pamatakmeni un viņa vadībā pēc arhitekta Pavlova projekta no betona ķieģeļiem sāka celt baznīcu. 1935. gada 10. jūnijā dievnamam tika uzlikts pagaidu jumts, logi, durvis un sāka tajā noturēt dievkalpojumus. 1936. gadā draudzei tika nozīmēts pastāvīgs prāvests J. Kazenas. 1937. gadā sākās divu stāvu plebānijas celtniecība, baznīcā beidzās koka apdares darbi. 1939. gada 2. jūlijā baznīcā noritēja Liepājas bīskapijas bīskapa Antonija Urbša kanoniskā vizitācija. Pēc bīskapa apmeklējuma turpinājās dievnama būvdarbi, bet, sākoties Otrajam Pasaules karam, tie palika nenobeigti. Baznīcas labiekārtošana beidzās 1957. gadā.

Eksterjers

Baznīca ir betona ķieģeļu mūra celtne, 15 metrus gara, 10 metrus plata un 7 metrus augsta ēka ar 3 metrus garu priekštelpu, kuru balsta četri mūra pīlāri un nenobeigtu torni. Sienas no ārpuses apmestas un krāsotas. Redzami piloni, logu un durvju ierāmējumi. Ieejas durvis ir trīs no gala un vienas no sakristejas. Dievnamu ieskauj dārzs, kurā atrodas arī plebānija.

Interjers

Tā ir vienas navas telpa ar koka grīdu un griestiem, kas ir apmesti.  Virs ieejas atrodas kora telpa ar "Bokuma" firmas harmoniju. Presbitērija abās pusēs ir sakristejas. Dievnamā ir trīs ozolkoka altāri. Galvenais jeb centrālais altāris atrodas centrā pie presbitērija gala sienas. Virs tā atrodas liela Svētā Jāņa Kristītāja glezna ozolkoka rāmī. Sānu altāri veidoti līdzīgi. Labajā pusē ir Kristus Karaļa altāris ar lielu bareljefa figūru, bet kreisajā pusē — Jaunavas Marijas Lurdas altāris. Aplūkojama ir glezna "Jēzus kristīšana Jordānas upē", neliela kancele un biktskrēsls.

Draudze

Draudze iekļaujas Romas Katoļu Rīgas Metropolijas klēra Jelgavas diecēzē. Draudzi apkalpo prāvests Rolands Šakals Sākotnēji draudze bija Grīvas baznīcas filiāle, 1936. gadā kļuva par patstāvīgu draudzi. Draudzei piederīgi ir katoļi, kas dzīvo Medumos un to apkārtnē. Dievkalpojumi notiek katru dienu. Draudzei ir četras kapsētas — Vasarišķu, Duļkinu, Baltaču un Pakrāces kapi.

Draudzes lielākie svētki

Draudzes lielākie svētki ir  Svētā Jāņa Kristītāja diena un Kristus Karaļa svētki.
Saules meita (albums)

Vēsture

"Saules meita" ir pirmais "Iļģu" albums, kur eksperimenti postfolklorā turpināti, izmantojot rokmūzikai raksturīgus instrumentus. Albums izdots laikā, kad no grupas aizgājusi dziedātāja Zane Šmite, un Ilga Reizniece uzaicinājusi grupai pievienoties Maranas dziedātāju Māru Kalniņu. Kā atzinusi I. Reizniece, albuma pamatā ir personīgas emocijas, kas radījušas vēlmi izveidot albumu par sievietes mūžu. Šajā albumā ir gan latviešu tautasdziesmas, gan arī grupas dalībnieku oriģinālmūzika. Līdzās ierastajiem tautas mūzikas instrumentiem grupas skanējumu albumā papildina arī basģitāra, programmētas sitamo instrumentu "cilpas" un iesamplētu muzikālu motīvu izmantojums (piemēram, didžeridū albuma pirmās dziesmas ievadā).
Albuma vāka foto veidojis Valts Kleins, uz tā attēlota M. Kalniņa.
Albumu ierakstījuši Ilga Reizniece, Māra Kalniņa, Māris Muktupāvels, Jānis Abens un Mikus Čavarts. Ierakstā piedalījies arī Gatis Gaujenieks, kas vēlāk kļūst par grupas dalībnieku. Sadarbība ar M. Kalniņu pārtrūkst, kad viņa 1999. gada augustā iet bojā autokatastrofā. 
Albums ieguvis Lielo Mūzikas balvu (1998) un "Zelta mikrofona" balvu nominācijā "Labākais folkloras albums".
Psiholoģiskā spiegošana

Autore

Psiholoģiskās spiegošanas metodoloģijas autore ir latviešu psihoterapeite, biznesa konsultante un rakstniece Evelīna Grava. Metodoloģija ir bāzēta Zigmunda Freida, K. G. Junga un Friča Pērlza.
Rīgas 700 gadu jubilejas izstāde 1901. gadā

1901. gadā Rīgā notika pilsētas 700 gadu jubilejas izstāde. Tā izvietojās speciāli celtos vairāk nekā 40 lielos un mazos paviljonos un aizņēma visu Esplanādes laukumu. Izstāde tika ierīkota pēc Maksa Šervinska plāna, kurš uzvarēja izstādes ierīkojuma ideju konkursā.
Kiligunda

Kiligunda (līvu: kiligunda, igauņu: kihelkond) bija draudzes novada vai pilsnovada nosaukums viduslaiku Kursā, Sāmsalā un Vīkā. Kiligunda nodokļu un tiesas ziņā sastāvēja no mazākām vienībām - vakām. Arī pēc Livonijas iedzīvotāju kristīšanas tika saglabāts senais zemes iedalījums draudzēs (kiligundās), kurās iecēla savus katoļu priesterus un cēla savas baznīcas.

Vēsture

Vatikāna arhīvos līdz mūsdienām saglabājies 1230. gada 28. decembrī noslēgts Romas pāvesta Gregora IX pārstāvja Balduīna līgums ar Kursas ķēniņu Lamekinu: "Tā kā ķēniņš Lamekins un Kursas pagāni no Ezertuves, Durbes un Sagares zemēm un kiligundām, kā arī no citām kiligundām un ciemiem, kas atrodas Ventas abās pusēs, nāca pretim Kristus ticības pieņemšanai, nododami savas zemes, sevi un savus ķīlniekus caur mūsu rokām pāvesta kunga rokās un apsolījās vienmēr paklausīt visiem viņa rīkojumiem, tad mēs noslēdzam ar viņiem šādu līgumu un apstiprinājām šādus nosacījumus..."
Arī Latviešu Indriķis savā hronikā latīniski lieto nosaukumu kilegunda (varianti kylegunda, kiligunda) vienīgi aprakstot Sāmsalas iekarošanu (Indriķa hronika XXX. 5) un Igaunijas dalīšanas laikā Rīgas bīskapa iegūto Piejūru jeb Vīku ar septiņām kilegundām (XXVIII. 2).
Tīraine

Vēsture

Tīraine atrodas uz agrākās Rīgas patrimonālā apgabala Tīriņu muižas (vācu: Thieringshof) zemes. 
Tagadējā apdzīvotā vieta veidojusies 20. gadsimta vidū kā Tīraines kūdras fabrikas ciemats. Raksturīgas daudzdzīvokļu mājas, biroju ēkas vecās Jelgavas šosejas tuvumā, kas mūsdienās saplūst ar Mārupes ciemu. Tīrainē atrodas Mārupes pamatskola, sporta komplekss, dienas centrs «Tīraine» un ir A/s «Mārupes komunālie pakalpojumi» klientu pieņemšanas punkts.
Trulli

Trulli (itāl. daudzsk. Trulli, no gr. τρούλος, kupols) ir tradicionālas ēkas, kas veidotas sausā krāvuma veidā ar konisku jumtu, un kurām ir aizvēsturiski prototipi. Izplatīti Itālijas provinces, Apūlijas centrālajos un dienvidu apgabalos. Senākie saglabājušies trulli bija celti 16. gadsimtā Murges plato rajonā, Apūlijā. 1996. gadā Alberobello trulli rajoni tika uzņemti UNESCO pasaules mantojuma objektu sarakstā.

Konstrukcija

Trulli konstrukcija tika veidota tādā veidā, ka izvelkot vienu akmeni no krāvuma sabruka ēkas konstrukcijas liela daļa. Tāda ēkas konstrukcija bija par iemeslu šādu ēku celtniecībai Alberobello apkārtnē sakarā ar vietējo grāfu nevēlēšanos maksāt centrālajai varai nodokļus par kapitāli mūrētajām celtnēm saskaņā ar tā laika likumdošanu. Pēc nodokļu inspektoru aiziešanas šādas celtnes samērā īsā laikā varēja atkal atjaunot. 
Trulli sienas ir diezgan biezas, un tas nodrošina vēsumu karstā laikā un siltumizolāciju ziemas periodā. Namus cēla divos līmeņos, un uzkāpšanu otrā stāvā nodrošināja pieliekamās trepes. Lielākajā trulli daļā zem katra koniskā jumta atrodas atsevišķa istaba. Māja ar vairākām istabām tika būvēta ar vairākiem jumtu konusiem, kur katrs konuss nosedza atsevišķu istabu. Jumtu konusus sedza ar ar čiankarellu (chiancarelle), nelielām kaļķakmens plāksnēm. Namu ārsienas un iekšpusi balsināja ar kaļķi.
Senegālas karogs

Senegālas karogs, kas tika apstiprināts 1960. gadā, ir viens no Senegālas nacionālajiem simboliem. Karogu veido taisnstūris ar malu attiecību 2:3, kura iekšienē vertikāli novietotas trīs, vienāda platuma svītras. Krāsas — zaļa, dzeltena un sarkana, kas ir panāfrikas krāsas. Karoga centrā novietota zaļa piecstaru zvaigzne.
Arturs Melu

Karjera

Arturs savu karjeru sāka Brazīlijas A sērijas komandā Portualegri "Grêmio". 2018. gada vasarā Arturs pārcēlās un FC Barcelona. Pēc El Clásico spēles 2018. gada 28. oktobrī Arturs kļuva par stabilu Barcelona vidējās līnijas spēlētāju. Arturs tika atzīts par UEFA Čempionu līgas vienu no uzlecošajām zvaigznēm.
Brazīlijas futbola izlases sastāvā debitēja 2018. gada 7. oktobrī spēlē pret ASV futbola izlasi.
Diskžokejs

Diskžokejs (pazīstams arī kā DJ vai dīdžejs) (angļu: DJ no angļu: disc jockey) ir persona, kas izvēlas un atskaņo mūzikas ierakstus auditorijai. Mūsdienās šis termins ietver dažādas mūzikas atskaņošanas veidus, neatkarīgi no avota.

Diskžokeju kategorijas

Ir vairākas diskžokeju kategorijas - radio diskžokeji un dažādu mūzikas žanru diskžokeji.
Radio diskžokeji atskaņo mūziku un vada dažādas radio programmas, kuras tiek translētas AM, FM vai interneta radio stacijās. Radio diskžokeji bieži vien ir atpazīstami pēc viņu personībām.
Diskžokeji atskaņo un miksē mūziku bāros, naktsklubos, diskotēkās un dažādos publiskos pasākumos. Gandrīz visu kategoriju diskžokeji atskaņo mūziku, izmantojot vairākus mūzikas atskaņotājus, lai veidotu nepārtrauktu mūzikas skanējumu (miksu).